3976 In die skadu van Shaddai - Forum 2.0 - jimileroux.com
3976 In die skadu van Shaddai
Posted by Jimi le Roux on May 5, 2019 at 2:57pm in Padlangs oordenkings
1 Hy wat in die beskutting van die Allerhoogste woon, hy want in die skaduwee van die Almagtige oornag, 2 sê vir die HERE: "My skuilplek, my bergskuiling, my God op wie ek vertrou!" Psalm 91:1-2 BDV
Die mooiste verse! Die psalmis sê gelowiges KAN gaan skuil by Eljon, ons KAN “oornag” by Shaddai. Ons KAN! Eljon is God-die-Allerhoogste, wat ver verwyder is van ons probleme, en Shaddai is God-die-Almagtige, by wie alles moontlik is. Kyk hoe intiem praat die gelowige dan met sy God: “U is my toevlug en veilige vesting, my God op wie ek vertrou”. Dis die taal van ‘n persoonlike God en ‘n persoonlike verhouding. Dis die taal van persoonlike geloof.
Wonder jy waar jy die beskutting van Eljon kan vind, of die skadu van Shaddai? Wel, jy sal daardie skuiling, daardie veilige vesting, in jou persoonlike verhouding met God vind. Jy sal dit op jou knieë vind, in jou gesprek met Hom, in sy Woord, in jou luister na sy stem. Jy sal dit vind as jy in die nagte voor Hom bly met jou vrae en jou vertroue. Dáár sal jy besef JOU God is die Allerhoogste, die Almagtige. Dáár is jou troos en jou toevlug!
Allerhoogste en Almagtige, dankie dat ek by U kan wegkruip. Dankie dat U my hoog optel en my u perspektief gee. Dankie dat U magtiglik kan ingryp in hierdie situasie. Ek vertrou U volkome, want U is MY God. Amen.